Burjassot celebrarà la Fira pels Drets de la Infància, el dissabte 14 de desembre
2025-07-24

Hui, 20 de novembre, és el Dia Mundial de la Infància, una jornada en la qual el món commemora dos fites històriques en la protecció d’este important segment de la població mundial: els aniversaris de l’adopció de la Declaració Universal dels Drets del Xiquet (1959) i l’aprovació de la Convenció dels Drets del Xiquet (1989). Esta Convenció, la més universal dels tractats internacionals, establix una sèrie de drets per als xiquets i les xiquetes de tot el món, inclosos els relatius a la vida, la salut i l’educació, així com el dret a jugar, a la vida familiar, a la protecció enfront de la violència i la discriminació, i al fet que s’escolten les seues opinions.

Per a continuar reivindicant amb decisió cadascun dels drets dels més menuts, Burjassot, Ciutat de les Xiquetes i els Xiquets, tornarà a celebrar la Fira pels Drets de la Infància. Una cita que tindrà lloc dissabte que ve 14 de desembre, al Parc de la Granja i a la qual l’Ajuntament de Burjassot, a través de la regidoria de Protecció i Drets de la Infància que dirigix Yolanda Andrés, vol convidar a tots els #xiquet i les #xiquet de Burjassot.

La Fira, que en 2024 aconsegueix la seua tercera edició consecutiva, estava programada per a mediats de novembre, coincidint amb la proximitat del Dia Mundial de la Infància, però la tragèdia de la Dana i les seues conseqüències, van fer que el Consistori prenguera la decisió de reprogramar-la, finalment, per al 14 de desembre.